শাহিদ আফ্রিদি, ওয়াহাব রিয়াজদের নিরাপত্তার জন্য তাই বিশেষ ব্যবস্থা থাকছে কলকাতায়। আফ্রিদিরা কলকাতায় থাকাকালীন ময়দান চত্বরে দেখা যাবে ট্যাঙ্কের টহল।
শুক্রবার বিকেলে কলকাতার নতুন পুলিশ কমিশনার রাজীব কুমারের সঙ্গে লালবাজারে গিয়ে বৈঠক করেন সিএবি প্রেসিডেন্ট সৌরভ গঙ্গোপাধ্যায়। পাকিস্তান ক্রিকেটারদের নিরাপত্তা নিয়েই মূলত আলোচনা হয় বৈঠকে। ঠিক হয়েছে, পাক ক্রিকেটারদের জন্য শহরজুড়ে থাকবে অতিরিক্ত নিরাপত্তা ব্যবস্থা। এবং ময়দান চত্বরে টহল দেবে ‘কুইক রেসপন্স টিম’-এর ট্যাঙ্ক। সাধারণত সন্ত্রাসবাদী হানা প্রতিরোধ করতে যে গাড়ি ব্যবহার করা হয়। ইডেনে প্রস্তুতি ম্যাচের সময়ও স্টেডিয়াম সংলগ্ন এলাকায় দেখা যাবে এই গাড়ি। পুলিশ কমিশনারের সঙ্গে বৈঠকের পর সৌরভ বলেছেন, ‘‘পাকিস্তান দলের নিরাপত্তা নিয়ে পুলিশ থেকেও বিশেষ চিন্তাভাবনা চলছে। আমরা ওদের সঙ্গে সব ধরনের সহযোগিতা করব।’’ সোমবার পুলিশের প্রতিনিধি দল ইডেন পরিদর্শন করবে।
এদিকে, শুক্রবার ইডেন পরিদর্শন করে গেলেন আইসিসি-র প্রতিনিধিরা। ইডেনে দু’টি করে টিভি ও রেডিও বক্স থাকলেও আইসিসি থেকে আরও দু’টি করে বক্সের ব্যবস্থা করতে বলা হয়েছে। সিএবি কর্তারা প্রথমে ‘জে’ ব্লকে যেখানে আইপিএলের সময় স্পনসরদের বক্স তৈরি করা হয়, সেখানে অতিরিক্ত টিভি ও রেডিও বক্স করতে চেয়েছিলেন। তবে আইসিসি প্রতিনিধিরা বলেছেন ক্লাব হাউসেই সেই ব্যবস্থা করতে। প্রাথমিকভাবে ঠিক হয়েছে যে, ক্লাব হাউসের তিনতলায় সেই ব্যবস্থা করা হবে।